“වරදට සමාව දෙමි” යනුවෙන් සඳහන් කැර පුවත්පතක පළ කළ මංගල යෝජනා දැන්වීමක් ඔස්සේ හිතවත් කැරගත් කොත්මලේ ප්‍රදේශයේ 34 හැවිරිදි තරුණියක රවටා විවාහ කැර ගන්නා බවට පොරොන්දු වූ පුද්ගලයකු ඈ සතු රුපියල් ලක්ෂ දෙකක රන් භාණ්ඩ තොගයක් කටුගස්තොට ප්‍රදේශයේ හෝටලයක දී පෙරේදා (27) සොරාගෙන ගොස් ඇත.තමා කුරුණෑගල ප්‍රදේශයේ ප්‍රකට ව්‍යාපාරිකයකු ලෙසින් හඳුන්වා දී ඇති මෙම පුද්ගලයා පළමු දිනයේ අදාළ තරුණිය ඇගේ සහෝදරියක් සමඟින් මහනුවර නගරයේ දී හමුවී තිබේ.අනතුරුව ඈ තනිවම හමුවීමට අවශ්‍ය බව පවසමින් එම තරුණියක මහනුවර නගරයේ දී යතුරු පැදියක නන්වාගෙන ගොස් කටුගස්තොට ප්‍රදේශයේ හෝටලයක දී අතවරයට ලක්කැර ඈ සතු පවුම් හයක පමණ රන් අත් පළඳනාවක් හා රන් මාලයක් සොරාගෙන පලාගොස් තිබේ.මේ අතර සැකකරු අත්අඩංගුවට ගැනීමට කටුගස්තොට පොලිසිය පුළුල් පරීක්ෂණ ආරම්භ කැර ඇත.මෙම සැකකරු ජාවාරමක් ලෙස මෙලෙස රටපුරා තරුණියන් රවටා මුදල් රන් භාණ්ඩ සොරාගෙන ඇතැයි පොලිසිය සැක කරයි.මහනුවර කොට්ඨාස භාර ජ්‍යෙෂ්ඨ පොලිස් අධිකාරී පී. බී. පෙරමුණේ හා පොලිස් අධිකාරී ගාමිණී ඇල්ලේපොල යන මහත්වරුන්ගේ උපදෙස් මත කටුගස්තොට පොලිස් ස්ථානාධිපති ප්‍රධාන පොලිස් පරීක්ෂක දේශපි‍්‍රය ජයතිලක මහතාගේ මෙහෙයවීමෙන් කටුගස්තොට පොලිස් අපරාධ විමර්ශන අංශයේ ස්ථානාධිපති පොලිස් පරීක්ෂක එන්. පී. එස්. බණ්ඩාර මහතා ඇතුළු නිලධාරීහු පිරිසක් මෙහි වැඩිදුර පරීක්ෂණ පවත්වයි..